ToekomsVenster: Niks is onmoontlik nie | Maroela Media
Foto: Jill Heyer/Unsplash.com
Ek sê vir julle, en dit is seker: Wanneer Ek iemand stuur om 'n boodskap te bring, en die mense luister na hom, dan luister hulle ook na My. En wanneer mense na My luister, dan luister hulle na die Vader wat My gestuur het. – Johannes 13:20
In aansluiting by gister se ToekomsVenster dat ons groot moet droom en die onmoontlike moet aandurf as die Here ons daartoe roep, vra 'n mens jouself af waar hierdie soort lewenshouding gekweek word.
Gesinne is die boustene van 'n samelewing, leer die bekende huweliksformulier ons. Dit word allerweë gesê dat Suid-Afrika se uitdagings baie te make het met die verbrokkelde gesinsstrukture. Daar is 'n verskeidenhei van faktore wat aanleiding gee tot die toedrag van sake waaronder werkloosheid en armoede seker van die grootste sondebokke is. Gebrek aan opleiding en onderwys, die hoë uitvalsyfer van kinders wat in gr.1 begin maar lank voor matriek uitsak is daarvan 'n sprekende voorbeeld.
Christene kan nie net skouerophalend van die tendense kennis neem nie. Ons moet inderdaad in ons eie huis begin en desnoods 'n gesin in ons omgewing aanneem ten einde hulle op die aangewese pad te hou.
"Kinders is 'n erfdeel van die Here" leer die Psalmdigter ons. Kinders is egter 'n baie groot verantwoordelikheid, een waarvan 'n mens eendag sal moet rekenskap gee. Om flou, afgesaag, selfsugtig, verbeeldingloos en voorspelbaar voor jou kinders te leef is skandalig. Tafelgesprekke behoort te getuig van opbouende gesels. Daar moet eerlik gepraat word oor die uitdagings wat die lewe bring en hoe dit in die geloof te bowe gekom kan word. Daar moet gepraat word oor 'n sosiale bewussyn en verantwoordelikheid. Die barmhartige samaritaan is daarvan 'n sprankelende voorbeeld om nie eers te praat van die koms van die Seun van die mens na 'n wêreld wat dit nooit kon verdien nie.